Jizzaxda YTH oqibatida haydovchi vafot etdi

Jizzaxda ikki avtomobil o`rtasida to`qnashuv yuz berdi. Bu haqda viloyat Favqulodda vaziyatlar boshqarmasi ma`lum qildi. 
Ma`lum qilinishicha, 23 aprel kuni soat 13:40 larda Jizzax viloyati Favqulodda vaziyatlar boshqarmasiga 4P-35 avtomobil yo`lining Do`stlik tumani hududidan o`tuvchi qismida yo`l-transport hodisasi sodir bo`lganligi to`g`risida ma`lumot kelib tushdi.
Voqea joyiga zudlik bilan boshqarma yong`in-qutqaruv otryadi hamda Do`stlik tumani FVBdan qutqaruvchilar bo`linmasi etib keldi.
Aniqlanishicha, Gagarin-Jizzax yo`nalishida harakatlanayotgan Nexia mashinasi qarama-qarshi yo`nalishdagi Lacetti bilan to`qnashuvi natijasida yo`l-transport hodisasi sodir bo`lgan.  
Qutqaruv ishlari davomida Lacetti salonida qisilib qolgan haydovchi maxsus uskunalar yordamida chiqarildi va tibbiyot xodimlariga topshirildi.
Yo`l-transport hodisasi oqibatida Nexia haydovchisi og`ir tan jarohatlari tufayli voqea joyida vafot etgan, yana uch nafar fuqaro turli tan jarohatlari bilan Mirzacho`l tumani tibbiyot birlashmasiga yotqizilgan.